የኢህአዴግ የስራ አስፈፃሚ ኮሚቴ መደበኛ ስብሰባ የተለያዩ ውሳኔዎችን በማሳለፍና  ቀጣይ አቅጣጫዎችን በማስቀመጥ  ማምሻውን ተጠናቀቀ
አዲስ አበባ፤ ጥቅምት 30/2006 (ዋኢማ) – የኢህአዴግ የስራ አስፈጻሚ ኮሚቴ መደበኛ ስብሰባ የመጀመሪው ሩብ አመት የእቅድ አፈጻጸም በዝርዝር በመገምገም የተለያዩ ውሳኔዎችንና አቅጣጫዎችን በማስቀመጥ ተጠናቀቀ፡፡የስራ አስፈጻሚ ኮሚቴው መደበኛ ስብሰባ የ2006 በጀት አመት የቅድመ ዝግጅት ስራዎች በሚመለከት  በየደረጃው  የተዘጋጁ ዕቅዶች የአካባቢ ፀጋዎችን በአግባቡ ለመለየት የቻሉና ከላይ እስከታች ያለው አመራርና ፈጻሚ አካል የጋራ መግባባት የፈጠረበት እንዲሁም ከህዝቡ ጋር በተሻለ ሁኔታ ምክክርና ውይይት የተካሄደበት በመሆኑ የዕቅድ ዝግጅት ምዕራፉ ስኬታማ እንደነበር ገምግሟል።መስኖን በመጠቀም የግብርና ምርትና ምርታማነትን በቀጣይነት ለማሳደግ የተከናወኑ የቅድመ ዝግጅት ስራዎች ካለፈው ዓመት አፈፃፀም የተሻሉ መሆናቸውን በመገምገም    አሁንም በዘርፉ የሚታዩ የግብአት አቅርቦት ውስንነቶችና የገበያ ማስተሳሰር ጉድለቶችን በቀጣይነት በማስተካከል ከመስኖ መገኘት ያለበት ምርት ይበልጥ ማጎልበት የሚያስችል አቅጣጫ  ማስቀመጡን ለዋልታ በላከው መግለጫ አስታውቋል።በተመሳሳይ ሁኔታ በእንስሳት ሃብት ልማት ዘርፍ በተደረገው እንቅስቃሴ የተሻሻሉ የእንስሳት ዝርያዎች ወደ አርሶ አደሩ በማሰራጨት የተሻለ ጥረት የተደረገ  ቢሆንም ከእንስሳት ሃብት ልማታችን ማግኘት የሚገባን ውጤት በአግባቡ ለማግኘት ለዘርፉ የሚሰጠው ትኩረት አሁንም ተጠናክሮ መቀጠል አለበት ብሏል የስራ አስፈፃሚ ኮሚቴው። የስራ አስፈፃሚ ኮሚቴው በሩብ አመቱ የተከናወኑ የሰብል ልማትና የተፈጥሮ ሃብት እንክብካቤ ስራዎች ስኬታማ እንደነበሩ አስቀምጧል። በከተማ ልማት ዘርፍም እንዲሁ በሩብ አመቱ የተሰሩ የቅድመ ዝግጅት ስራዎችን ተገምግሟል። በተለይ ስራ አጥ ወጣቶችና ሴቶች  በጥቃቅንና አነስተኛ ኢንተርፕራይዞች ተደራጅተው ተሳታፊና ተጠቃሚ እንዲሆኑ ለማድረግ በመለየት በኩል የተደረገው እንቅስቃሴ አበረታች ነበር ብሏል የስራ አስፈፃሚ ኮሚቴው። በትምህርት ዘርፍም የትምህርት ሰራዊትን በተጠናከረ ሁኔታ ለመገንባት የሚያስችሉ ቅድመ ዝግጅት ስራዎች የተከናወኑ መሆኑን በመገምገም የትምህርት ጥራትን ለማረጋገጥም ህዝብን ያሳተፈ ቀጣይነት ያለው ንቅናቄ ማድረግ እንደሚገባ ኮሚቴው አስምሮበታል፡፡ በጤናው ዘርፍም እንደዚሁ መከላከልን መሰረት ያደረገ የጤና ፖሊሲያችንን በተጠናከረ ሁኔታ ተግባራዊ ለማድረግ የሚስችሉ የቅድመ ዝግጅት ስራዎች መከናወናቸው ተገምግሟል፡፡ በተለይ ደግሞ የእናቶችና ህፃናት ሞትን በመቀነስ የተያዘው ግብ ከማሳካት አንፃር በዝግጅት ምዕራፉ ልዩ ትኩረት መሰጠቱን ኮሚቴው ገልጻል።መልካም አስተዳደር በሚመለከትም በየደረጃው የሚታዩ የመልካም አስተዳደር ችግሮችን በዘላቂነት ለመፍታት ሕብረተሰቡ የተሳተፈበት ዕቅድ መዘጋጀቱን የገለፀው የስራ አስፈፃሚ ኮሚቴው መልካም አስተዳደር የማረጋገጥ ጉዳይ የሁሉም ዘርፎች ቁልፍ ተግባር ነው ብሏል።  ይህ በእንዲህ እንዳለ የተጀመረው የፀረ-ሙስና ትግል ተጠናክሮ እንደሚቀጥልም  አስምሮበታል።የአክራሪነትና የፅንፈኝነት አደጋን በዘላቂነት በመዋጋት ዘላቂና ዋስትና ያለው ሰላም ለማረጋገጥ የተለያዩ የሕብረተሰብን ክፍሎች ግንዛቤ በቀጣይነት ለማሳደግ በቅድመ ዝግጅት ምዕራፉ የተከናወኑ ስራዎች አመርቂ ውጤቶች እንዳስገኙ በመጠቆም አሁንም የፀረ አክራሪነትና ፅንፈኝነት ትግሉ በነቃ ህዝባዊ ተሳትፎና ንቅናቄ ተጠናክሮ መቀጠል አለበት ብሏል የኢህአዴግ የስራ አስፈፃሚ ኮሚቴ።በአጠቃላይ ስራ አስፈጻሚ ኮሚቴው በሁሉም ዘርፎች በቅድመ ዝግጅት ምዕራፍ የተሰሩ ስራዎች የእድገትና ትራንስፎርሜሽን እቅዱን በህዝባዊ ንቅናቄ ለመፈጸም በአመቱ የተያዙ ግቦችን ስኬታማ ለማድረግ ድርሻው ከፍተኛ እንደሚሆን በመገምገም ቀሪ የዝግጅት ስራwችን በማጠናቀቅ በተግባር ምእራፉ በሁሉም ደረጃ እቅዱን ለመፈጸም ርብርብ ለማድረግ የሚያስችሉ አቅጣጫዎችን በማስቀመጥ መደበኛ ስብሰባውን ማምሻውን ማጠናቀቁን የኢህአዴግ ም/ቤት ጽ/ቤት በላከው መግለጫው አሳውቋል፡፡